LVTP-5裝甲車

LVTP- 5，係美國海軍陸戰隊使用嘅一系列兩棲登陸履帶裝甲車，係由博格華納公司設計，食品機械與化學公司以及其他一尐公司負責整。最初響1956年投入服務，由越戰服役到今日。

簡介 
為咗取代二戰時期生產嘅兩棲登陸車，美軍響戰後開發新一代嘅兩棲登陸載具，同前代嘅最大改良點係車體採用全密封設計。美國海軍陸戰隊從1950年代到1970年代都用LVTP-5裝甲車；因為美軍主要係用兩棲裝甲車嚟打越戰，面臨北越軍隊同越共游擊隊嘅火箭推進榴彈，防護力不夠，遭到嚴重嘅損失。LVTP-5對地雷嘅防護都好薄弱，而且油箱位於兵員艙嘅下面，響地雷波及之下，汽油好容易爆炸，所以設計唔算成功。同時車上面嘅固定武裝得一挺機槍，火力唔夠。

類型 
LVTP-5最常見嘅類型係裝甲運兵車，其他型號包括掃雷車、指揮車、救援車同火力支援車；曾經發展過一個防空型號嘅原型車，但係無生產。

使用嘅國家 
美軍嘅LVTP-5響1974年前已經全部退役。而台灣、菲律賓同智利家陣重有用呢款車。

響台灣嘅使用情況 
1972年，美軍因為就嚟淘汰LVTP-5而平價讓售，中華民國海軍陸戰隊就買咗嚟取代LVT-4同LVT-3C登陸運輸車。因為汽油引擎老化，響1992年Napco公司為海軍陸戰隊開始進行更新，將狀況比較好嘅LVTP-5系列將原裝嘅大陸LV-1790汽油引擎換咗做底特律柴油。底部原本裝有12隻橡膠油箱都減為8個，但係因為改柴油引擎之後續航力增加，所以減少油箱數目無損耗到性能。

2001年4月，布殊政府批准賣54架AAV-7A1兩棲突擊載具畀台灣。中華民國海軍陸戰隊接收呢批兩棲運輸車，淘汰咗LVTP-5，至於負責火力支援任務嘅LVTH-6同掃雷任務嘅LVTE-1因為搵唔到替代品而繼續用。

參考 
 SNL G277
Steven Zaloga, Terry Hadler, Michael Badrocke - Amtracs: US Amphibious Assault Vehicles, 1999, Osprey Publishing (New Vanguard 30), ISBN 1-85532-850-X。

裝甲車